La Biblioteca Infantil proposa una divertida Animació Lectora sobre els refranys i els contes d’abril
2025-07-24

“A l’abril, cada gota val per mil”. Qui no ha escoltat aquest refrany? Segur que és un dels més coneguts i que en moltes ocasions s’ha sentit en diferents ambients socials però, hi ha molts més refranys i dites populars relacionats amb el quart mes de l’any i la Biblioteca Infantil de Burjassot donarà l’oportunitat de conéixer-los als seus menuts usuaris i usuàries.

Serà a través d’una nova vesprada d’Animació Lectora que tindrà lloc dijous que ve 10 d’abril, a les 18.00 hores, i que estarà dinamitzada per Ana Alberola, usuària de la Biblioteca, mestra d’Educació Primària, d’anglés i psicopedagoga a la qual li encanta contar contes i jugar amb les paraules.  El nom de l’activitat que Ana ha preparat és A l’abril, pluja, vent, sol i llibres. A l’abril, llibres mil!

Per a celebrar el mes del llibre, al costat d’Ana, els participants en l’activitat jugaran a descobrir alguns refranys relacionats amb el mes d’abril. I amb cada refrany, podran conéixer un conte, però cal estar alerta, que amb el vent d’abril, este últim llibre s’ha fet un embolic de contes.